*Hervay Gizella*

**Piros-mese**

Ezt a mesét Kobak mondta el Mamának egy este, lefekvés előtt.

– Mama, mondok egy piros mesét. Jó? Hogy volt egyszer egy piros mese, abban volt egy kicsi piros autó. Abba én beleültem, és mentem, mentem messzire.

Egyszer egy piros erdőbe értem. Ott lakott egy piros farkas. Elmentem a piros mezőbe, fogtam egy piros nyuszit. Míg megfogtam, te, Mama, a piros farkassal beszélgettél. Hoztam a piros nyuszit, megfogtam a piros farkast, és fogtam egy piros madarat.

Akkor beleültünk a kicsi piros autóba, elöl ültem én, mellettem te, hátul a piros farkas, a piros nyuszi és a piros madár.

És mentünk, mentünk a piros utcán, messze, messze, és hazaértünk.

Kinyitottuk a piros ajtót, bementünk a piros szobába, leültünk a piros székbe, felgyújtottuk a piros villanyt, megettük a piros vacsorát, megittuk a piros tejet, megfürödtünk a piros vízben, megtörülköztünk a piros törülközővel, és lefeküdtünk a piros ágyba.

Te, Mama, mesélted, hogy alszik a piros cica,

alszik a piros kutya,

alszik a piros ház,

alszik a piros kémény a háztetőn,

alszik a piros kulcs az ajtóban,

alszik a piros könyv a polcon,

alszik a piros cipő a földön,

a piros kép a falon,

a piros autó,

a piros villamos,

a piros trolibusz,

a piros vonat...

Aztán kinyitottad a piros rádiót, és szólt a piros zene.

Bejött a piros farkas, és táncolt a piros nyuszival, és a piros madár énekelt.

Aztán elaludtunk, és vége a piros mesének.